钦定古今图书集成/明伦汇编/宫闱典/第066卷 > 明一
## 钦定古今图书集成/明伦汇编/宫闱典/第066卷 > 明一

### 太祖洪武元年立子标为皇太子因定册立及朝谢中宫诸王百官命妇进贺之仪并仪仗之制

按《明外史懿文太子传》：“懿文太子标，太祖第一子也。
母高皇后，元至正十五年生于太平陈迪家。太祖为
吴王，立为王世子，从宋濂受经。吴元年，年十三矣，命
省临濠墓，谕曰：‘商高宗旧劳于外，周成王早闻《无逸》
之训，皆知小民疾苦，故在位勤俭，为守成令主儿生
长富贵，习于晏安，今出旁近郡县，游览山川，经历田
野，其因道途险易以知鞍马勤劳；观闾阎生业以知
衣食艰难；察民情好恶以知风俗美恶。即祖宗所居，
访求父老，问吾起兵渡江时事，识之于心，以知吾创
业不易’。”又命中书省择官辅行，凡所过郡邑城隍、山
川之神，皆祭以少牢。过太平，访迪家，赐白金五十两。
至泗、濠，告祭诸祖墓。是冬，从太祖观郊坛，令左右导
之农家，遍观服食器具。又指道旁荆楚曰：“古用此为
扑刑，以其能去风，虽伤不杀人。古人用心仁厚如此，
儿念之。”洪武元年正月，立为皇太子。带刀舍人周宗
上书乞教太子，帝嘉纳。中书省都督府请仿元制，以
太子为中书令。帝以元制不足法，令詹同考历代东
宫官制，选勋德老成“及新进贤者兼领东宫官。”于是左丞相李善长兼太子少师，右丞相徐达兼太子少
傅，中书平章录军国重事常遇春兼太子少保，右都
督冯宗异兼右詹事，中书平章政事胡廷瑞、廖永忠、
李伯昇兼同知詹事院事，中书左右丞赵庸、王溥兼
副詹事，中书参政杨宪兼詹事丞傅𤩽兼詹事，同知
大都督康茂才、张兴祖兼左、右率府使，大都督府副
使顾时、孙兴祖同知左、右率府事，佥大都督府事吴
桢、耿炳文兼左、右率府副使，御史大夫邓愈、汤和兼
谕德，御史中丞刘基、章溢兼赞善大夫，治书侍御史
文原吉、范显祖兼太子宾客。谕之曰：“朕于东宫不别
设府僚，而以卿等兼领者，盖军旅未息，朕若有事于
外，必太子监国。若设府僚，卿等在内，事当启闻太子。
或听断不明，与卿等意见不合，卿等必谓府僚导之，
嫌隙易生。”又所以特置宾客、谕德等官者，欲辅成太
子德性，且选名儒为之，职此故也。昔周公教成王克
诘戎兵，召公教康王张皇六师，此居安虑危，不忘武
备。盖继世之君，生长富贵，“溺于安逸，不谙军旅，一有
缓急，罔知所措。二公之言，其并识之。”是年，命选国子
生国琦、王璞、张杰等十馀人侍太子读书禁中，琦等
入对谨身殿，仪状明秀，应对详雅。帝喜，因谓殿中侍
御史郭渊友等曰：“诸生于文艺习矣，然与太子处，当
端其心术，不流浮靡，庶储德亦获裨助。”因厚赐之。未
几，以梁贞王仪为太子宾客，秦镛、卢德明、张昌为太
子谕德。先是，建大本堂，取古今图籍充其中，征四方
名儒教太子，诸王分番夜直，选才俊之士充伴读。帝
时时赐宴赋诗，商榷古今，评论文字无虚日。命诸儒
作《锺山龙蟠赋》，置酒欢甚。自作《时雪赋》赐东宫官，令
三师、宾客、谕德朝贺东宫，东宫答拜。又命东宫及王
府官编缉古人行事可为鉴戒者，训谕太子、诸王。四
年春，制《大本堂玉图记》赐太子十年，令自今政事，并
启太子处分，然后奏闻。因谕曰：“‘自古创业之君，历涉
勤劳，达人情，周物理，故处事咸当。守成之君，生长富
贵，若非平昔练达，少有不谬者，故吾特命尔日临群
臣，听断诸司启事，以练习国政’。惟仁不失于疏暴，惟
明不惑于邪佞，惟勤不溺于安逸，惟断不牵于文法。
凡此皆心为权度。吾自有天下以来，未尝暇逸，于诸
事务，惟恐毫发失当，以负上天付托之意。戴星而朝，
夜分而寝，尔所亲见。尔能体而行之，天下之福也。”时
令儒臣为太子，讲《大学衍义》。二十二年，置詹事院，以
兵部尚书唐铎兼詹事。二十四年八月敕太子巡抚
陕西。帝意欲都陕西，先遣太子相宅。既行，使谕曰：“尔
昨渡江，震雷忽起于东南，导尔前行，是威震之兆也。
然一旬久阴不雨，占有阴谋。宜慎举动，严宿卫，施仁
布惠，以回天意。”乃申谕从行诸臣以宿顿闻。比还，献
《陕西地图》，遂病。病中上言经略建都事。明年四月丙
子薨。帝恸哭。礼官议期丧，请以日易，及当除服。帝不
忍。礼官请之，始释服视朝。八月庚申，祔葬孝陵东，谥
曰“懿文。”太子为人友爱，秦、周诸王数有过，辄调护之，
得返国。有告晋王异谋者，太子为涕泣请，帝乃感悟。
帝初抚兄子文正、姊子李文忠及沐英等为子，高后
视如己出。帝或以事督过之，太子辄告高后为慰解。
其仁慈，天性然也。建文元年，追尊为孝康皇帝，庙号
兴宗。燕王即帝位，复称懿文皇太子。太子元妃常氏，
开平王遇春女。继妃吕氏。子五人：长雄英，早卒。进封
虞王，谥曰怀。次建文帝，次允熥、允熞、允𤐤。建文元年，
封允熥吴王，允熞衡王，允𤐤徐王，俱未之藩。成祖降
吴王为广泽王，居漳州；衡王为怀恩王，居建昌；徐王
为敷惠王，随母吕太后居太子陵。未几，召允熥，允熞
还京，废为庶人，锢凤阳。先后卒。改允𤐤为瓯宁王，奉
太子祀。未几，邸中火，暴卒，谥曰《哀简》。

按明《昭代典则》，洪武元年正月，立世子标为皇太子。
二十五年九月庚寅，立皇孙允炆为皇太孙。懿文太
子薨，上御东角门，对群臣泣。翰林学士刘三吾进曰：
“皇孙世嫡，富于春秋，正位储极，四海系心。皇上无过
忧。”上曰：“善。”至是立为皇太孙，诏曰：“曩者列圣相继，驭
宇者首建储君。朕甲辰即王位，戊申即帝位，于今二”
十五年。前者选将练兵，奠生民于田野，统一以来，除
奸贪，去豪强，用心多矣。迩来苍颜皓首，储嗣为重。九
月十三日，册嫡孙允炆为皇太孙，奉上下神祇，以安
黎庶。太孙英明仁厚，好文章典礼，既为太孙，中外万
几，时付裁决。当是时，政治严毅，太孙济以宽大，中外
欣然爱戴。三十一年闰五月乙酉，高皇帝遗诏曰：“朕
受皇天之命，膺大任于世，定祸乱而偃兵，绥生民于
市野，谨抚驭以膺天命，三十有一年，忧危积心，日勤
不怠，专志有益于民。奈何起自寒微，无古人之博智，
好善恶恶，不及多矣。今年七十有一，筋力衰微，朝夕
危惧，虑恐不终。今得万物自然之理，其奚哀念之有！
皇太孙允炆，仁明孝友，天下归心，宜登大位，以勤民
政。中外文武臣僚，同心辅佐，以福吾民。葬祭之仪，一
如汉文帝勿异。布告天下，使知朕意。孝陵山川，因其
故无改。诸王临国中，无得至京。王国所在文武吏士听朝廷节制，惟护卫官军听王。诸不在令中者，推此
令从事。”辛卯，皇太孙即皇帝位。诏曰：“天降下民，作之
君。我皇太祖高皇帝受天明命，统有万邦，宵衣旰食，
弘济斯民。凡事有益于天下者，无所不用其心。政教
休明，规模弘远。朕以眇躬，纂承大统，恭依遗诏，于洪
武三十一年闰五月十六日即皇帝位。夙夜祗惧，思
所以克相上帝，宠绥四方，以无忝我皇祖之大命。永
维宽猛之宜，诞布维新之正。其以明年为‘建文元年，
大赦天下’。”於戏！德惟善政，政在养民。当遵先圣之言，
期致雍熙之盛。百辟卿士，体朕至怀。

按《明会典》：“洪武初，定册立颁诏前一日，内使监官陈
御座香案于奉天殿如常仪。尚宝司设宝案于御座
前。侍仪司设诏书案于宝案之前。册案宝案于殿中。
册案在东宝案在西。册宝亭一座于丹陛之东。皇太
子拜位于丹陛上及御座前俱北向。授册宝官位于
殿上。皇太子拜位之东西向。读册宝官位于授册宝”
官之北，西向；捧进册宝官位于读册宝官之南，西向；
受册宝内使二人位于殿上皇太子拜位之西。舁册
宝亭内官八人位于丹陛，册宝亭之东。设承制官、承
制位于殿内之西，宣制位于殿门外东北，捧诏官位
于殿内之东，内赞二人位于殿内皇太子拜位之北，
赞礼二人位于丹陛上之南，知班二人位于丹墀中，
文武官侍立位之南，纠仪御史二人位于知班之北，
俱东西相向。文武百官齐班位于午门外之东，西北
上；文官侍立位于文楼之北，西向；武官侍立位于武
楼之北，东向；使臣僧道耆老侍立位于文官侍立位
之南，俱西向；殿前班指挥司官三人位于丹陛之西，
东向；宣徽院官三人位于丹陛之东，西向。侍从班、《起
居注》、给事中、殿中侍御史、侍仪使、尚宝卿侍立位于
殿上之东，侍从班武官指挥使侍立位于殿上之西。
拱卫司官二人侍立位于殿中门之左右；典牧官二
人位于仗马之南，宿卫镇抚二人位于丹墀阶前；护
卫百户二十四人位于宿卫镇抚之南，稍后护卫千
户八人位于殿东西门之左右，将军二人位于殿上
帘前，将军四人位于丹陞之四隅，将军六人位于奉
天殿门之左右，将军六人位于奉天门之左右，俱东
西相向。鸣鞭四人位于丹陛之南，北向；引文武官舍
人四人位于文武官侍立位之北，稍后东西相向；引
使臣、僧、道、耆老、舍人二人位于引文官舍人之下。礼
部官同内使监官安奉诏书于殿内案上及册宝亭
中。《匣盝》内取册宝置于殿内册宝案上。册在前，宝在
后。内使舁册宝亭就位，礼部官以付内使监官守护。
其日清晨鼓初严，金吾卫陈甲士于午门外之东西，
旗仗于奉天门外之东西。拱卫司陈仪仗于丹陛之
东西及丹墀之东西，陈车辂于文武楼之南。典牧官
陈仗马于车辂之南，虎豹于奉天门外。和声郎入，陈
乐于丹墀之南。所司备鼓乐，仪卫备仪仗，于奉天门
外，伺候迎送。册宝至东宫，文武百官各具朝服，执事
者俱入就位。鼓次严，百官齐班于午门外。尚宝卿、侍
从、侍卫官各服其器服，俱诣谨身殿奉迎。鼓三严，侍
仪奏“中严”，御用监官奏“请上御谨身殿”，具衮冕，启请
皇太子于奉天门具冕服。引班引百官、使臣、僧道、耆
老等，俱入侍立位。侍仪奏：“外办。”上御舆以出，尚宝卿
捧宝及侍仪导从警跸如常。仪仗动，大乐鼓吹振作，
陞座，乐止。将军卷帘，尚宝卿以宝置于案，鸣鞭报时
讫。引进四人引皇太子入奉天东门，乐作，升自东阶，
由东门入。引进立候于门外。内赞接引至丹陛拜位，
引礼分立于左右，乐止。捧受册宝内使由西陛陞，俱
入就丹陛立位。知班于丹墀中唱：“班齐。”赞礼于丹陛
上唱：“鞠躬”，乐作。皇太子再拜，兴，平身，乐止。内赞唱：“承
制官稍前”，承制官前，立于殿西。内赞唱：“跪”，承制官跪。
承制讫，由殿中门出，立于门外，称“有制。”赞礼唱“跪。”皇
太子跪，宣制云：“册长子某为皇太子。”宣毕，赞礼唱：“俯
伏，兴，平身。”承制官由殿西门入，跪于殿西云：“传制毕，
复位。”赞礼赞：“鞠躬”，乐作。皇太子鞠躬，再拜，兴，平身，乐
止。赞礼唱：“行册礼。”引礼引皇太子由殿东门入，乐作。
引礼立于门外。内赞接引，至御座前拜位，乐止。内赞
唱“跪”，皇太子跪。唱“受册宝”，捧册宝官于案前跪，捧册
授读册宝官。内赞唱“读册”，读册宝官跪读册讫，以册
授丞相，丞相搢笏受册。内赞唱“搢圭”，皇太子搢圭。唱
“受册”，丞相以册跪授于皇太子，捧受册宝内使跪于
皇太子西，捧册兴，立于皇太子西。捧册宝官又于案
前跪，捧宝授读册宝官。内赞唱“读宝”，读册宝官跪读
宝讫，以宝授丞相，丞相受宝，跪授于皇太子。捧受册
宝内使跪于皇太子西，捧宝兴，立于捧册内使之下。
内赞唱：“出圭”，皇太子出圭。唱：“俯伏，兴，平身。”皇太子俯
伏，兴，平身。唱：“复位。”引皇太子出，乐作。内使捧册宝前
导，出至殿东门。引礼引皇太子复位，乐止。内使以册
宝置于册宝亭盝匣中，退立于丹陛之东。赞礼赞“鞠
躬，拜”，乐作，皇太子四拜，兴，平身，乐止。内使舁册宝亭
前行，引礼导皇太子由东阶降，乐作，出奉天门，乐止引礼引皇太子诣东耳房，伺候于中宫行礼。内使舁
册宝亭东门出，至西道，仪仗鼓吹前迎，百官迎送至
东宫，安奉册宝于殿内。初，皇太子降阶，礼部尚书跪
奏“用宝诣案”，捧诏书尚宝卿用宝以诏书置于案。礼
部尚书于殿西跪奏云：“捧诏赴午门。”开读。兴。捧诏官
捧诏由中门出，乐作，降自中陛。引礼引文武官迎诏
书出奉天门，乐止。开读于午门外讫，百官迎诏至中
书省颁行。执事人报。侍仪奏：“礼毕。”鸣鞭。上兴，乐作。还
宫乐止。

皇太子朝谢中宫。

受册之日，内使监官陈设皇后御座于中宫殿上，皇
太子拜位于殿庭正中及御座前。内赞二人位于殿
上拜位之东西，司赞二人位于丹墀拜位之东西，陈
设仪仗于殿庭之东西，擎执于殿上之左右。乐工陈
乐于殿庭之南，皇太子于奉天殿受册毕，司宾引皇
太子具冕服，至中宫外门，东向立。内使监官启闻，皇
后首饰、袆衣出殿，乐作；陞御座，乐止。司宾引皇太子
由东阶陞，乐作；就丹墀拜位，乐止。司宾分立于前。司
赞唱“鞠躬拜”，乐作，皇太子四拜兴，平身，乐止。司宾引
皇太子由殿东门入，乐作；至殿上拜位，乐止。内赞唱
“跪”，皇太子跪，恭谢曰：“小子某兹受册命，谨诣母后殿
下恭谢。”谢毕，内赞唱“俯伏，兴”，皇太子俯伏，兴，平身。司
宾引皇太子由殿东门出，乐作；复位，乐止。司赞唱“鞠
躬拜”，乐作，皇太子四拜，乐止。司宾唱“礼毕。”内使监官
启：“礼毕。”皇后兴，乐作，还宫，乐止。内官引皇太子出。
诸王贺东宫。

皇太子受册之日，内使监官设皇太子座于东宫。侍
仪司设诸王拜位于殿庭阶上及殿上正中。赞礼二
人位于殿庭王拜位之东西，内赞二人位于殿内王
拜位之东西，文武官侍立位于殿庭之东西，将军六
人位于殿门之左右。拱卫司设仪仗于殿庭之左右。
乐工设乐于宫门之外，伺皇太子于中宫行礼毕。引
礼引诸王便服至东宫门外，西向立。引进引皇太子
便服出宫，乐作；陞殿，乐止。引礼引诸王由东阶陞，乐
作；至殿庭阶上拜位，乐止。赞礼唱：“鞠躬拜”，乐作；诸王
鞠躬，四拜，兴，平身，乐止。引礼引诸王居长者，由殿东
门入，乐作；引礼立于门外，内赞接引，至殿内拜位，乐
止。内赞、赞礼同唱“跪”，诸王皆跪，长王恭贺曰：“小弟某，
兹遇长兄皇太子荣膺册宝，不胜忻忭之至，谨率诸
弟诣殿下称贺。”贺毕，内赞、赞礼同唱：“俯伏，兴，平身。”引
礼引长王由殿东门出，乐作，复位，乐止。赞礼唱：“鞠躬
拜”，乐作，诸王鞠躬，四拜，兴，平身，乐止。唱“礼毕。”引进启：
礼毕，皇太子兴，乐作，还宫，乐止。引进引诸王以次出，
诸王贺中宫。

皇太子受册之日，内使监官陈设皇后御座于中宫
殿上，诸王拜位于殿庭正中及御座前，内赞二人位
于殿上拜位之东西，司赞二人位于诸王丹墀拜位
之东西，设仪仗于殿庭之东西，擎执于殿上之左右。
乐工陈乐于宫门外，诸王于东宫行贺礼毕，司宾引
诸王俱冕服，至中宫外门，东向立。内使监官启闻，皇
后首饰、袆衣出殿，乐作；陞御座，乐止。司宾引诸王由
东阶陞，乐作；入就丹墀拜位，乐止。司赞唱“鞠躬拜”，乐
作；诸王鞠躬，四拜兴，平身，乐止。司宾引诸王居长者，
由殿东门入，乐作；至殿上拜位，乐止。内赞、司赞同唱
“跪”，诸王皆跪。长王恭贺曰：“小子某，兹遇长兄皇太子
荣膺册宝，不胜欢庆，谨率诸弟诣母后殿下恭贺。”贺
毕，内赞司赞同唱：“俯伏、兴，平身。”诸王俯伏，兴，平身。司
宾引长王由殿东门出，乐作；复位，乐止。司赞唱“鞠躬
拜”，乐作；诸王鞠躬，四拜，兴，平身，乐止。司宾唱“礼毕。”内
使监官启：“礼毕。”皇后兴，乐作，还宫，乐止。内官引诸王
以次出。

百官进庆贺表笺。

与“进贺中宫受册表笺”仪同。

百官进《庆贺东宫笺》。

前期，内使监官陈设皇太子位于东宫正殿如常仪。
侍仪司设笺案位于殿下及殿上正中文武官拜位
于殿下，文东武西，异位重行北向。设“宣笺官位于殿
下笺案之西，展笺官位于宣笺官之下，知班二人位
于文武官拜位之北，赞礼二人位于知班之北，内赞
二人位于殿上，引文武班舍人四人位于文武班之”
北稍后，俱东西相向。是日，宿卫陈兵仗于东宫门外
之东西，陈旗仗于中门外东西相向。将军六人于殿
门之东西。拱卫司陈仪仗于殿庭阶上下之东西。和
声郎陈乐于文武拜位之南，内使擎执于殿上左右。
文武官进笺至午门前，礼部官以笺函置于案，舍人
举入东宫门外，恭候行礼。文武官于奉天殿行贺。礼
毕，常服诣东宫，文东武西，分立于门外。受笺官、赞礼
等执事各就位。引进启，外备皇太子常服出宫，至殿
门，乐作，升殿，乐止。舍人举笺案入，宣笺官展笺官、押
案置于庭，各就位。引班引文武官亦入就位。知班唱：
“班齐。”赞礼唱：“鞠躬，拜。”乐作。丞相以下皆鞠躬，四拜，兴平身，乐止。赞礼唱：“进笺。”受笺官进至案之东北，引班
引丞相至案前，丞相跪捧笺，兴，与宣笺官、展笺官由
西陛陞西门入，至殿内置于案，退立于殿南正中。内
赞唱：“跪”，赞礼唱：“众官皆跪”，丞相与众官皆跪。内赞唱：
“宣笺。”宣笺官诣案前取笺，跪宣于殿西，展笺官同跪
展笺。宣毕，俯伏，兴，退立于西。展笺官以笺复置于案，
退立于西内。赞赞礼同。唱：“俯伏，兴。”丞相与百官皆俯
伏，兴，平身。丞相与宣笺官、展笺官由殿西门出，西陛
降复位。赞礼唱：“鞠躬，拜。”乐作。丞相以下皆鞠躬，四拜，
兴，平身，乐止。赞礼唱：“礼毕。”引进启。礼毕，舍人举笺案
出。皇太子兴，乐作，还宫乐止。百官以次出。

内外命妇庆贺中宫。

至日，司宾引内外命妇，各服其服，俟于中宫门外之
左右。俟皇太子入行朝谢毕，内使监官启闻。司宾二
人先引外命妇由西门入，序立于庭中。左右二人引
内命妇入就拜位。司赞唱“班齐拜”，乐作。内命妇以下
皆四拜，兴，乐止。司宾引班首由西陛陞西门入，乐作。
至御座前，乐止。内赞司赞同唱“跪”，班首以下皆跪。班
首称：“某封某妾某等，兹遇皇太子荣膺册命，恭诣皇
后殿下称贺。”贺毕，内赞司赞同唱：“兴”，班首以下皆兴。
司宾引班首由西门出西陛，降，复位。司赞唱“拜”，乐作，
班首以下皆四拜兴，乐止。司宾二人引外命妇入就
拜位。赞拜，乐作，班首以下皆四拜，兴，乐止。司宾引班
首由西陛陞西门入，乐作，至御座前，乐止。内赞司赞
同唱“跪”，班首以下皆跪。班首称贺曰：“某封某妾某氏
等，兹遇皇太子荣膺册命，恭诣皇后殿下称贺。”贺毕，
内赞司赞同唱“兴”，班首以下皆兴，司宾引班首由西
门出西陛降。司赞唱拜，乐作。班首以下皆四拜，兴，乐
止。司宾唱礼毕。皇后兴，乐作，还宫，乐止。命妇以次出
谒庙。

皇太子择日恭谒太庙。永乐二年，续定，先期三日斋
戒，遣官祭告天地宗庙，用香帛、酒、脯，行一献礼。前一
日，礼部同鸿胪寺官设诏案于奉天殿中，设节册宝
案于诏案之南。节中，册东宝西，各以次陈列。设册宝
彩舆于丹陛之东。尚宝司设宝案。锦衣卫设卤簿仪
仗，教坊司设《中和韶乐》如常仪。至日，鸿胪寺设皇太
子拜位于丹陛正中，设持节等官拜位于丹墀内。引
礼启请皇太子具冕服于文楼下以俟。上服衮冕，御
华盖殿，翰林院官捧诏，尚宝司官用宝讫，礼部官捧
置于案。执事官行五拜礼毕，鸿胪寺官奏“请陞殿”，导
驾官前导，乐作，上御奉天殿，乐止。尚宝司官以宝置
于案，鸣鞭，文武百官朝服行叩头礼。侍班引礼官六
人导皇太子由东阶陞，至丹陛。赞“就位。”持节等官各
就丹墀拜位。赞“鞠躬”，乐作，四拜乐止。传制官跪奏“传
制”，俯伏，兴，由左门出，西向立，称“有制。”赞礼赞“跪”，皇太
子及持节等官皆跪。宣制讫，赞“俯伏，兴，平身。”引礼导
皇太子由殿东门入，至册宝案前。内赞赞“跪”，赞“宣册”，
捧册官跪，捧册授宣册官，宣册官立宣于皇太子之
右。宣讫，赞“搢圭。”赞“受册”，捧册官捧册授皇太子，受讫，
以授内侍。内侍跪受，立于西。赞受宝，一如授册仪。赞
出圭，俯伏，兴，平身。赞“复位。”引礼导皇太子由殿东门
出就位，内侍捧册宝前导，置彩舆中。内赞赞“鞠躬”，乐
作，四拜，乐止。执事者各舁册宝以次前导。引礼导皇
太子由东阶降，持节等官随之，乐作，至奉天门，乐止。
用仪仗鼓乐迎册宝至文华殿。行礼毕，持节官持节
复命。是日礼部官候节册宝启行毕，奉诏书至承天
门开读，颁示天下。皇太子受册宝毕，具冕服，仪仗引
礼导引诣太庙，行谒告礼如常仪。礼毕，释服。引礼导
引至左顺门，具冕服谢恩。上具皮弁服御“奉天殿。引
礼导皇太子至上前谢恩。”乐作，行八拜礼毕，乐止。导
还至右顺门，内官导诣内殿前，皇后服燕居冠服，升
内殿。皇太子于内殿丹陛行八拜礼毕，亲王见东宫。
先是，内官设皇太子座于文华殿，鸿胪寺设亲王、世
子、郡王拜位于殿陛上。教坊司设乐，锦衣卫设仪仗，
候亲王、世子、郡王贺中宫礼毕，引礼导亲王、世子、郡
王具冕服。其未冕者便服序列于文华殿门外以俟。
导引官导皇太子冕服陞座。引礼导亲王、世子、郡王
由东阶陞，乐作。就殿陛上拜位，乐止。赞“鞠躬，四拜。”亲
王、世子、郡王皆鞠躬，四拜，兴，平身。赞“跪”，亲王、世子、郡
王皆跪。鸿胪寺官一人诣殿门外正中跪致词曰：“某
王某等，兹遇皇太子殿下，荣膺册命，礼当庆贺。”致词
毕，赞俯伏，兴，四拜。乐作。亲王、世子、郡王皆俯伏，兴，四
拜，平身。皇太子驾兴，亲王、世子、郡王以次出。是日，皇
太子诣武英殿，见诸叔，行家人礼，四拜。诸叔西向坐
受。见诸兄，行家人礼，二拜。诸兄西向立受。次日，文武
百官进表笺庆贺如常仪。

按《明会典》：“东宫仪仗。”

令旗一对。青质、红令字朱漆攒竹竿，长八尺二寸。下
有铁䂎。
清道二对。朱漆攒竹杖，铜裹两末、长四尺九寸。
幰弩一张并箭。青幰、盖以帛为之刀盾一十对，盾以木为之，画狮子首加饰朱漆。刀金
饰。绿靶、绿鞘，红缘，垂青绦并穗。

弓箭二十副。弓用竹为体。木托靶并梢、黑角梢末并
面、半筋铺背。四节缠丝。黑漆面、朱漆背丝弦箭竹为
干木扣铁。箭头、柳叶形。两头俱用牛筋并丝缠之。加
朱漆道。如加雁翎橐二、用黑斜皮为之

白泽旗二面。内一面红质，上下并外边加黄襕，赤火
焰间彩。脚傍竿处加红。腰中绣白泽飞状及云文。旗
身并黄襕火焰。长六尺六寸，阔三尺九寸，脚长五尺。
揭以朱漆攒竹竿，竿首木枪头贴金饰，共长一丈三
尺六寸九分。内枪头长一尺三寸五分，饰以红缨。䂎
用铁一面青质，制同

青旗二面。纯青质。旗身并火焰长六尺六寸。阔二尺
九寸。脚长五尺。揭以朱漆攒竹竿。竿首木枪头贴金
饰。共长一丈一尺九寸九分。内枪头长一尺三寸五
分。饰以红缨，䂎用铁。
红旗二面，黄旗二面，白旗二面，黑旗二面。以上制俱
与青旗同。

青素旗二十面。纯青质、上阔八尺。下四尺。朱漆攒竹
竿、贴金木枪头、共长一丈一尺三寸五分。内枪头长
一尺三寸五分。上饰以红缨。下有铁䂎。
金鼓旗二面。青质、红金鼓二字连腰、阔一丈二尺五
寸。下七尺。朱漆攒竹竿、贴金木枪头、共长一丈四尺
九寸。内枪头长一尺五寸八分。上饰以红缨。下有铁
䂎。

金龙画角十二枝。木质、黑漆戗金为饰。上节宝相花。
中节缠身单龙云文。下节八宝双海马

花匡鼓二十四面。红油木匡、画宝相花。钉《镮钹》皆摆
锡。粉涂革面、径一尺七寸。画双狮彩球、悬以红绒匾
绦

㧏鼓二面。制同花匡鼓、但面阔一尺。画荷并叶。
金钲二面、铜质竹匡。四傍用红绠、系钲于匡、径九寸
五分

金二面以铜为之，径一尺七寸

板二串。每串板六、各长一尺一寸。上阔一寸九分。下
阔二寸五分。联以青绦

笛二管。截竹为之。六窍、长一尺五寸

杖鼓二个。木匡细腰。黑漆戗金龙文。两头以革冒之。
联以红绒绠。加铜龙头钩子、以青绒匾绦。悬用
小铜角一对、长三尺八寸。加漆贴金

大铜角一对。长三尺五寸七分。加漆贴金

缨头一个。朱漆攒竹竿、贴金木枪头。铁䂎、抹金铜顶、
缀染红牦牛尾、为圆缨、建于竿。共长一丈一尺四寸
九分。内枪头长一尺九寸五分

领头四对。朱漆攒竹杖、铜裹两末、长四尺九寸。
绛引旛一对。朱漆竿贴金铜龙头、共长一丈二尺五
寸。内龙头钩一尺。旛用五色平罗，长六尺三寸，阔五
寸五分。旛下有五色板、四角宝盖高七寸五分，围二
尺七寸五分。绿三檐，共长一尺九寸。抹金铜龙头四
个，抹金铜佩一十六个。铜铃三十六个。后旛制作长
短同腰，皆用绿色描金香草文。三檐金龙文。凡幢、旛、
麾节、挑竿铜龙头，俱以铁为钩。盖上抹金铜顶、钑花
文。

传教旛一对。红罗为之。青三檐。佩四。铃三十二。中有
黄额、青“传教”二字。馀与绛引旛制同

告止旛一对。与传教制同。但檐用青额青“告止”二字。
盖上抹金铜顶钑花文

信旛一对。与传教制同。但檐用黄额青“信”字

羽葆幢三对。朱红攒竹竿、贴金铜龙头、共长一丈二
尺五寸五分。内龙头钩一尺。衔抹金铜圈、悬铜顶、施
白羽绿罗宝盖。下以红丝圆绦、贯红缨簇圆、凡五层。
每层上施抹金铜顶蓝斜皮宝盖、缀铜铃

仪锽氅三对。朱漆攒竹竿、贴金头、共长一丈二尺五
寸五分。内贴金头、长一尺三寸五分。氅用五色平罗、
长六尺三寸、阔五寸五分。上抹金铜顶、下缀抹金铜
铃五个

戈氅三对。朱漆攒竹竿、贴金木龙头承戈、共长一丈
二尺五寸。内贴金头、长一尺六寸一分。系木板粉面、
画升降双鸟。缀五色罗氅、长六尺三寸、阔五寸五分。
末缀铜铃五个

戟氅三对。与戈氅制同。惟贴金木龙头承戟、长一尺
七寸五分

吾杖二对。朱漆攒竹杖、长六尺九寸五分。两末贴金。
仪刀二对。刻木为刀、贴银饰鞘及靶、贴金龙文为饰、
垂红丝帉錔。
班剑二对，刻木为剑、其上有靶、靶下为龙头衔剑、皆
贴金为饰、垂红丝帉錔。
金钺二对。朱漆攒竹柄、贴金木钺头、承以贴金龙头、
共长六尺九寸。内木钺并龙头、长一尺六寸五分。
立瓜二对。朱漆攒竹柄、贴金木瓜、立置其首。承以贴
金龙头、共长六尺九寸。内瓜及龙头、长一尺四寸卧瓜二对。与立瓜制同。但瓜卧置其首。瓜及龙头、长
一尺二寸五分

骨朵二对。与瓜制同。但以贴金木骨朵置其首。骨朵
及龙头、长一尺六寸

镫杖二对。与骨朵制同。但以贴金木镫、置其首。
殳叉一对。朱漆攒竹柄木为叉、承以龙头、置于柄上、
贴金为饰。共长一丈二尺五寸五分。内叉及龙头、长
二尺五分

戟十对。朱漆攒竹竿、贴金木戟头、共长一丈二尺五
寸五分。内戟头、长二尺五分

槊十对。朱漆攒竹竿、贴金木槊、共长一丈二尺五分。
内木槊、及龙头、长一尺七寸

夹槊一对。与槊制同。但其首为“夹槊”

麾一把。朱漆攒竹竿，上置铜龙贴金饰。共长一丈二
尺五寸五分。内铜龙头并钩、长一尺。口衔铜索。铜顶
缀绿罗宝盖、青绿泥金描香草文。下垂染红牦牛尾
三层。每层各加抹金铜圆顶、绿斜皮云盖。各缀铜铃。
幢一把，与麾制同。但用牦牛尾缨五层

节一把。与麾制同。但用牦牛尾缨八层

金节二对。与麾制同。但用牦牛尾缨八层、及黄纱衣
笼之。其上绣《升龙》四、长七尺五寸、阔一尺二寸。
响节六对。贴金攒竹柄、长一丈二寸五分。其首以铁
条、长一尺二寸五分

贯铜铁钱十二。黄罗销金龙文衣笼之。长一尺五寸。
阔八寸。上加贴金木圆顶。下有盘攀顶线四钱文曰
“天下太平。”

青方伞二把。伞骨面阔并顶五尺五寸，柄及葫芦头、
共长一丈一尺五寸九分。其面冒以青罗，垂青三檐，
四角加抹金铜龙头。凡伞顶葫芦皆木质贴金，柄用
竹、朱红油，间缠以藤。惟曲柄朱红漆攒竹为之。
红方伞二把。伞骨面阔并顶五尺五寸，柄及葫芦头、
共长一丈一尺五寸九分。其面冒以红罗垂红三檐。
伞顶四角加抹金铜龙头

红销金伞一把。伞骨面阔并顶、四尺二寸五分。柄及
葫芦头、共长一丈一尺二寸九分。其面冒以红罗。垂
红三檐、销金宝珠龙文边、香草文

红绣直柄圆伞一把。伞骨面阔并顶、四尺二寸五分。
柄及葫芦头、共长一丈一尺二寸九分。其面冒以红
罗绣云文。垂红三檐。上檐云龙、下二檐瑞草文。
红绣曲柄圆伞二把。伞骨面阔并顶、四尺二寸五分。
柄及葫芦头、共长一丈一尺二寸九分。其面冒以红
罗绣云文。垂红三檐瑞草文。当曲柄处、用铁心贴金
木龙头承伞。

红绣花直柄伞二把。伞骨面阔并顶、四尺二寸五分。
柄及芦葫头、共长一丈一尺二寸九分。其面冒以红
罗、绣云文、垂红三檐、宝相花、抹金银铃全

红圆伞二把。伞骨面阔并顶、四尺二寸五分。柄及葫
芦头、共长一丈一尺二寸九分。其面冒以红罗。垂红
三檐

青圆伞二把。伞骨面阔并顶、四尺二寸五分。柄及葫
芦头、共长一丈一尺二寸九分。其面冒以青罗、垂青
三檐

红油绢销金雨伞一把。伞骨面阔并顶七尺。柄及葫
芦头、共长九尺二寸九分。其面销金宝珠龙边、云龙
文

青绣孔雀圆扇六把。扇及柄、共长一丈一尺二寸。面
背风衣、俱青素线罗。面径三尺三寸五分。绣“升降孔
雀”云文。背销金龙团花。凡扇柄皆黑漆攒竹

青绣花圆扇四把。扇及柄、共长一丈一尺二寸。面背
风衣、俱青素线罗。面径三尺三寸五分。绣四季花。背
销金龙团花文

红绣花圆扇四把。扇及柄、共长一丈一尺二寸。面背
风衣、俱青素线罗。面径三尺三寸五分。绣四季花文。
背销金龙团花文

红绣孔雀方扇四把。扇及柄、共长一丈一尺二寸。面
背风衣、俱红素线罗。面径三尺三寸五分。绣“升降孔
雀”云文。背销金宝珠文

青绣方扇四把。孔雀翎边长二尺九寸五分。连柄共
长一丈一尺二寸。扇中连孔雀翎、边阔二尺二寸五
分。面背俱青素线罗。边用孔雀尾。面绣“升降孔雀”云
文、背绣金宝珠文

诞马八匹，红辔，青缰，锦鞯。鞯以红油皮为之。

鞍笼一个，皮质，红油描金升降龙文，边香草文。
金马杌一个，木质金叶裹，金钉装钉，钑盘龙文。
金交椅一把，木质金叶裹，金钉装钉，椅中钑云龙文，
穿以红丝匾绦，四垂红丝帉錔，红织金纻丝褡裆。
金脚踏一个，木质金叶裹，金钉装钉，钑《方胜》文。红织
金纻丝踏褥。

拂子二把。衔以抹金铜龙首。朱漆柄、戗金龙文。垂红
丝帉錔。金拂、用马尾红缨为心。
红纻丝拜褥一。金水盆一个。中钑盘云龙文。边钑香草文手巾一条

金水罐一个，有盖、有提，小口、巨腹。

金香炉一个。两耳三足、有盖、钑云龙文。朱漆竿、抹金
铜龙头并尾

金香盒一个。盖钑龙文。边钑花文

金唾盂一个。形圆如缶、盖仅掩口。下有盘、钑龙文。洪
武间停造

金唾壶一个。小口巨腹、有盖、钑龙文。洪武间、停造
红纱灯笼三对。朱油竹骨、以红纱蒙之。青纱为盖。下
有烛盘。朱漆竿、贴金龙头并尾

红油纸灯笼三对。朱油竹骨。下有烛盘木座、以竹丝
编为笼。加红油纸、朱漆竿、贴金龙头并尾

魫灯三对。红油铁骨、以鱼魫为笼。馀同纸灯。
仗马二匹。红秋红辔，上施鞯颔。下垂红缨。饰瓷珠络。
鞍全

金辂一乘，高一丈二尺二寸九分，阔八尺九寸。辂上
平盘板，前后车棂并雁翅及四垂如意、滴珠板。其下
辕三条，皆朱红漆。辕各长一丈九尺五寸，用抹金铜
龙头、龙尾、龙鳞叶片装钉。前施朱红油马搭攀皮一
条。平盘左右下护泥板及车轮二，贯轴一，每轮辐十
有八条，皆朱红漆，周围辋金，各以抹金钑花叶片装
钉。轮内车心各一，用抹金铜钑莲花瓣轮盘装钉。轴
首左右，各用漆贴金减铁龙首插拴一个，以抹金铜
钑龙顶管心装钉。轴中缠红绒驾辕等索，面至地三
尺二寸五分。辂亭高六尺四寸五分，朱红漆四柱，各
长五尺五寸。槛座高九寸五分，其上四周线金五彩
香草。板门高五尺九分，阔二尺四寸五分。左右门阔
二尺二寸五分。前并左右各槅二扇。明栨全，皆朱红
漆。后朱红漆五山屏风，青地上雕木贴金龙五，间以
五彩云文。屏后朱红漆板，皆抹金铜钑花叶片装钉，
槅编红线绦，穿朱红漆匡软座。红绒座，大索四条。座
下莲花坠石软座，上施红毯、红绵褥并席。朱红漆坐
椅一座，纳板一并褥。椅中红织金绮靠坐褥，四围椅
裙全，周围施红罗帏幔，或用红绮。亭外用青绮缘边
朱红帘十二扇，各用拽帘红线圆绦二条。黄铜圈金
坐椅，雕贴金龙彩云，下线金彩云板一。亭内编红线
绦穿辂顶并圆盘高二尺五寸九分。又镀金龙宝珠
顶带仰覆莲座，高九寸，垂攀顶红线圆绦四条。盘上
朱红漆，其下内外皆青地绘云文，以青饰辂盖。亭内
周围青斗拱，承以朱漆匡宝盖。斗以八顶，冒以红绮。
顶心绣云龙一，馀绣五彩云文。天轮三层，皆朱红漆，
上安雕木贴金叶板七十二片，内饰青地雕木贴金
云龙文三层，间绘五彩云衬板七十二片。盘下周围
黄铜钉装。上施红绮沥水三层，每层七十二折，间绣
五彩云龙文。四角垂青绮络带四条，各绣五彩云升
龙二。圆盘四角连平盘板，用攀顶红线圆绦四条，并
贴金木鱼辂亭前一字栏干一扇，后“一字带”转角栏
干一扇，左右栏干二扇，内嵌五彩云板，皆朱红漆。四
扇计一十四柱，各柱首雕木贴金蹲龙一，用线金五
彩莲花抱柱。栏干四周内布花毯红旗二面，在辂亭
后。左右用红线罗夹为旗，每面九斿。每斿内外绣升
龙一，朱红漆攒竹旗竿二，左竿旗腰绣“日月、北斗”，竿
首用抹金铜龙头，右竿旗腰绣“黻”字。竿首用抹金铜
戟。每竿缀抹金铜铃二，垂红缨九缨，上施抹金铜宝
盖，下垂帉錔。
踏梯一，朱红漆，以抹金铜钑花叶片装钉。

行马架三。朱红漆。其上红绒匾绦。用抹金铜叶片装
钉。铁搭钩全

红绢幰衣、即遮尘。油绢雨衣、并红毡衣、各一座。
朱红油合扇梯一副。朱红油托叉一件

马鞍鞯秋辔，铃缨全。

鞍笼二。皮质、朱红油饰。描金《升降龙》文。边描香草。上
施抹金铜。盖。顶饰红缨。

青帐房一座。用青水绵布。帐并帏幕、上施兽吻、朱红
漆柱、并帐竿、竿首、青绿蹲狮、顶用毡

戏竹一对。红漆、长六尺。贴金木龙头、长七寸。口衔红
竹丝二十四茎、长四尺五寸。上有彩线帉錔、以竹为
柄

大鼓一面以木为匡、高一尺七寸，冒以革。面径二尺
五寸。周围抹金铜钉，面施粉绘荷叶四，中莲花一。匡
加红油、绘宝相花。抹金铜环。钹四，用朱红漆木扛二、
红绒绠举之

鼓衣一。用红绮、织彩色龙云。其下边黄缨络纹沥水、
织瑞草文

板一串。每串用铁力木六片，贯以青丝绦，长阔同前
制，并彩线帉錔。
杖鼓十二个，每个二面，其下铁圈口二。一面冒以犊
皮，径一尺二寸五分。一面冒以山羊皮，径一尺三寸。
冒缝用红皮掩钱细腰木匡，广一尺七寸九分。黑漆
戗金枝叶《宝相花文》。以红绒绠一条联络。抹金铜龙
头钩子十六个，各有衬钩。红皮朱红生革、描金龙束子八个。悬以绿绒匾绦。用抹金铜龙头搭钩二个、并
钩圈

鼓衣一、以红绮一幅、长三尺五寸、织青龙文、并五彩
云文、周围黄绒织香草文

看杖、朱红漆竹片、带雕木贴金龙头。垂红绿结子。打
杖、以朱红漆竹片为之

龙笛二管。每管以竹为之。两末牙管。束长一尺七寸
五分，一孔在前，其后七孔无底。横吹之。贴金木龙头，
垂彩线帉錔。
笙二欑，每攒用紫竹十七管。下施铜簧，参差攒于黑
漆木匏中。有觜项，亦黑漆垂彩线帉錔。
箜篌二把，每把用梓木为身，阔五寸，厚六寸，直长四
尺八寸并柄上雕龙头。中嵌花板、雕盘龙一，俱沉香
色描金。附以乌木引条，系二十弦，下横施引手并描
金沉香色龙头，通长二尺二寸五分，上施乌木轴子
二十。中有拄手，用乌木制成竹节，两末雕龙头，描金，
长一尺二寸五分。两龙头各垂彩线。《帉錔》。
𥱧二架，每架用楸木为质，长三尺九寸，中虚，四周。乌
木边，上施九弦并柱子九，面绘金龙并彩云文。𥱧尾
垂彩线帉錔二，承以朱红漆架。四角贴金龙头四，各
垂彩线帉錔。
琵琶二把。每把以铁力木为质。梓木面板凤眼二，匙
头并项，通长三尺五分，阔一尺二寸五分，匙头并项
一。轴子四，扶手、山口各一，皆用乌木四弦。背有乌木
椿楸二，上施抹金铜环并钩搭，负以绿绒匾绦。匙头
上施彩线帉錔一。大小班竹品十二，乌木拨一，用牙
嵌。

方响二架，每架用铁方响十六，厚薄不等，应六律、六
吕《四清声》。以铁条四，裹以黄毡，横置架内，贯而列之
为二层，每层方响八，承以朱砂漆木。架左右二柱并
上下匡俱戗金花文。架高五尺，阔二尺二寸，上用雕
木五彩花板一，其上雕木贴金龙一，间以五彩云。架
上贴金火焰宝珠一。左右两如意云，上施贴金二龙
头，口衔红绿帉錔，其下雕饰五彩线金芝草文。
头管二。管皆以乌木为之，长六寸八分，九孔，前七后
二。两木以牙管束，以芦为梢，无底，直吹之。

箫二管，皆以紫竹为之，长一尺九寸，六孔，间缠以弦
线，裹以锡箔，无底，直吹